राष्ट्रीय जनता दल (राजद) ने अपना 22वां स्थापना दिवस पार्टी सुप्रीमो लालू प्रसाद यादव की गैरमौजूदगी में मनाया. हालांकि इस अवसर पर लालू के दोनों बेटे फिर एक साथ दिखे और एकजुटता दिखाने की कोशिश की. बड़े बेटे तेज प्रताप ने अपने छोटे भाई के साथ किसी भी तरह के मनमुटाव की खबरों को खारिज किया और कहा कि हमारे बीच फूट डालने की कोशिश की जा रही है. लालू प्रसाद यादव की गौरमौजूदगी में राजद ने गुरुवार को अपना 22वां स्थापना दिवस धूमधाम के साथ मनाया. कार्यक्रम में लालू के बेटे और बिहार विधानसभा में प्रतिपक्ष नेता तेजस्वी प्रसाद यादव के अलावा तेजप्रताप यादव और पार्टी से नाराज चल रहे राजद के वरिष्ठ नेता शिवानंद तिवारी भी शामिल हुए. हालांकि, करोड़ों रुपये के चारा घोटाला मामले में सजायाफ्ता लालू प्रसाद इस समय इलाज के लिए मुंबई में हैं, इसलिए कार्यक्रम में शामिल नहीं हो सके.